12.

U točki 11. (obrisana) umeće se sljedeći tekst: „32002 L 0083: Direktiva 2002/83/EZ Europskog parlamenta i Vijeća od 5. studenoga 2002. o životnom osiguranju (SL L 345, 19.12.2002., str. 1.), kako je izmijenjena: — 32002 L 0087: Direktivom 2002/87/EZ Europskog parlamenta i Vijeća od 16. prosinca 2002. (SL L 35, 11.2.2003., str. 1.), — 32004 L 0066: Direktivom Vijeća 2004/66/EZ od 26. travnja 2004. (SL L 168, 1.5.2004., str. 35.), — 32005 L 0001: Direktivom 2005/1/EZ Europskog parlamenta i Vijeća od 9. ožujka 2005. (SL L 79, 24.3.2005., str. 9.), — 32005 L 0068: Direktivom 2005/68/EZ Europskog parlamenta i Vijeća od 16. studenoga 2005. (SL L 323, 9.12.2005., str. 1.), — 32006 L 0101: Direktivom Vijeća 2006/101/EZ od 20. studenoga 2006. (SL L 363, 20.12.2006., str. 238.), — 32007 L 0044: Direktivom 2007/44/EZ Europskog parlamenta i Vijeća od 5. rujna 2007. (SL L 247, 21.9.2007., str. 1.). Tekst Direktive za potrebe postojećeg Sporazuma tumači se uz sljedeće prilagodbe: (a) u članku 6.1(a) dodaje se sljedeće: ‚— u slučaju Islanda: Hlutafélag, Gagnkvæmt félag. — u slučaju Lihtenštajna: Aktiengesellschaft, Genossenschaft, Stiftung. — u slučaju Norveške: Aksjeselskaper, Gjensidige selskaper.’ (b) članci 15., 15.a, 15.b i 15.c u pogledu procjene namjeravanog stjecatelja ne primjenjuju se kada namjeravani stjecatelj, kako je definiran u Direktivi, ima sjedište u državi izvan područja ugovornih stranaka ili podliježe zakonima te države. (c) članak 57. ne primjenjuje se, a primjenjive su sljedeće odredbe: Svaka se ugovorna stranka može putem sporazuma sklopljenih s jednom trećom zemljom ili više njih složiti s primjenom odredbi različitih od odredbi utvrđenih u člancima 51., 52. i od 54. do 56. Direktive, uz uvjet da njezini osiguranici dobiju prikladnu i istovjetnu zaštitu. Ugovorne stranke uzajamno se izvješćuju i savjetuju prije sklapanja takvih sporazuma. Ugovorne stranke na podružnice osiguravajućih društava koje imaju sjedišta izvan područja ugovornih stranaka ne primjenjuju one odredbe koje bi dovele do pogodnijeg tretmana od onoga koji imaju podružnice osiguravajućih društava sa sjedištem unutar područja ugovornih stranaka; (d) U pogledu odnosa s osiguravajućim društvima iz trećih zemalja, kako su opisani u članku 59., primjenjuje se sljedeće: 1. U cilju postizanja najvećeg stupnja usuglašenosti u primjeni režima za treće zemlje za poslove osiguranja, ugovorne stranke razmjenjuju informacije kako je opisano u članku 59. stavcima 1. i 5. Savjetovanja o pitanjima iz članka 59. stavaka 2., 3. i 4. održavaju se u okviru Zajedničkog odbora EGP-a i u skladu s posebnim postupcima koje će dogovoriti ugovorne stranke. 2. Ovlaštenja koja nadležna tijela jedne ugovorne stranke dodijele osiguravajućem društvima koja su izravna ili neizravna društva-kćeri matičnog društva pod sudskom nadležnosti zakona treće zemlje pravovaljana su sukladno odredbama Direktive na cijelom području svih ugovornih stranaka. Međutim, (a) kada treća država nametne količinska ograničenja za osnivanje osiguravajućih društava državi članici EFTA-e ili takvom osiguravajućem društvu nametne ograničenja koja ne nameće osiguravajućim društvima iz Europske Zajednice, ovlaštenja koja je odobrilo nadležno tijelo unutar Zajednice osiguravajućem društvu koje je izravno ili neizravno društvo-kći matičnoga osiguravajućeg društva pod sudskom nadležnosti zakona treće države pravovaljana su samo unutar Zajednice, osim ako jedna država članica EFTA-e ne odluči drukčije za svoju vlastitu sudsku nadležnost; (b) u slučajevima u kojima Zajednica donese odluku da su odluke u vezi s ovlaštenjem za osiguravajuća društva koja su izravna ili neizravna društva-kćeri matičnoga osiguravajućeg društva pod sudskom nadležnosti zakona treće zemlje ograničene ili suspendirane, svako je ovlaštenje koje nadležno tijelo države članice EFTA-e dodijeli takvom osiguravajućem društvu pravovaljano samo unutar njezine sudske nadležnosti, osim u slučaju da druga ugovorna stranka odluči drukčije za vlastitu sudsku nadležnost; (c) ograničenja i izuzeća iz podstavaka (a) i (b) ne mogu se odnositi na osiguravajuća društva ili njihova društva-kćeri koja već imaju ovlaštenja na području jedne ugovorne stranke. 3. Kada Zajednica pregovara s trećom zemljom na temelju članaka 59. stavka 3. i članka 59. stavka 4. kako bi osigurala nacionalni tretman i učinkovit pristup tržištu za svoja osiguravajuća društva, treba se potruditi osigurati jednak tretman za osiguravajuća društva iz država članica EFTA-e. (e) U članku 30. stavku 1. tekst ‚europski indeks potrošačkih cijena koji obuhvaća sve države članice’ zamjenjuje se tekstom ‚indeks potrošačkih cijena EGP-a koji obuhvaća sve ugovorne stranke’.”